ข้อบังคับเจ้าพนักงานจราจรทางบกจังหวัดปทุมธานี ว่าด้วยการจัดการจราจรขณะก่อสร้างโครงการรถไฟฟ้าสายสีเขียว (เหนือ) ช่วงสะพานใหม่ - คูคต พ.ศ. 2558
ข้อบังคับเจ้าพนักงานจราจรทางบกจังหวัดปทุมธานี
ข้อบังคับเจ้าพนักงานจราจรทางบกจังหวัดปทุมธานี
ว่าด้วยการจัดการจราจรขณะก่อสร้างโครงการรถไฟฟ้าสายสีเขียว
(เหนือ)
ช่วงสะพานใหม่
- คูคต พ.ศ. ๒๕๕๘
 

ด้วยการรถไฟฟ้าขนส่งมวลชนแห่งประเทศไทย (รฟม.)
ได้ว่าจ้างกิจการร่วมค้า ยูเอ็น - เอสเอช - ซีเอช ก่อสร้างงานโยธา โครงการรถไฟฟ้าสายสีเขียว
(เหนือ) สัญญาที่ ๒ สะพานใหม่  คูคต ซึ่งในระยะเวลาการก่อสร้าง
มีความจำเป็นต้องปิดล้อมพื้นที่ช่องทางจราจรด้านขวา ชิดเกาะกลางถนนถนนลำลูกกา
ทั้งฝั่งขาเข้าและขาออกบางช่วง เพื่อใช้พื้นที่ในการก่อสร้างรถไฟฟ้า
อันส่งผลกระทบต่อการใช้เส้นทางจราจร เพื่อให้การเดินรถบนถนนลำลูกกา
ช่วงมีการก่อสร้างรถไฟฟ้าสายสีเขียว (เหนือ) เป็นไปด้วยความเรียบร้อย สะดวกรวดเร็ว
เกิดความปลอดภัยแก่ผู้ใช้รถใช้ถนนโดยทั่วไป

ฉะนั้น อาศัยอำนาจตามความในมาตรา ๑๓๙ (๑) (๒)
แห่งพระราชบัญญัติจราจรทางบก พ.ศ. ๒๕๒๒ ประกอบกับ คำสั่งกระทรวงมหาดไทย ที่
๕๒๙/๒๕๕๕ ลงวันที่ ๗ กันยายน ๒๕๕๕ แต่งตั้งผู้บังคับการตำรวจภูธรจังหวัดปทุมธานี
เป็นเจ้าพนักงานจราจรทางบก จึงออกข้อบังคับ ดังต่อไปนี้

ข้อ ๑
ข้อบังคับนี้เรียกว่า ข้อบังคับเจ้าพนักงานจราจรทางบกจังหวัดปทุมธานี
ว่าด้วยการจัดการจราจรขณะก่อสร้างโครงการรถไฟฟ้าสายสีเขียว (เหนือ) ช่วงสะพานใหม่
- คูคต พ.ศ. ๒๕๕๘

ข้อ ๒[๑]
ข้อบังคับนี้ให้ใช้บังคับตั้งแต่วันถัดจากประกาศในราชกิจจานุเบกษาเป็นต้นไป

ข้อ ๓ ถนนลำลูกกา
ทางหลวงแผ่นดินหมายเลข ๓๓๑๒
ปิดช่องทางเดินรถด้านขวาชิดเกาะกลางทั้งฝั่งขาเข้าและขาออก ฝั่งละ ๑ ช่องทาง
ตั้งแต่ซอยลำลูกกา ๓๕ กิโลเมตรที่ ๔.๐๐๐ หมู่ที่ ๑๘ ตำบลคูคต อำเภอลำลูกกา
จังหวัดปทุมธานี ถึงโรงเรียนผ่องสุวรรณ กิโลเมตรที่ ๕.๘๐๐ หมู่ที่ ๓ ตำบลคูคต
อำเภอลำลูกกา จังหวัดปทุมธานี ตลอดเวลา โดยห้ามยานพาหนะทุกชนิดเดินรถ (ยกเว้นรถที่ใช้ทำงานก่อสร้างรถไฟฟ้าสายสีเขียวบนถนนลำลูกกา)
และห้ามยานพาหนะทุกชนิดจอดในช่องทางเดินรถที่เหลืออยู่
ในแนวเดียวกับพื้นก่อสร้างรถไฟฟ้าทั้งสองฝั่งตลอดเวลา
จนกว่าการก่อสร้างรถไฟฟ้าสายสีเขียวจะแล้วเสร็จ

ข้อ ๔ ถนนลำลูกกา
ปิดจุดกลับรถเยื้องสถานีตำรวจภูธรคูคต กิโลเมตรที่ ๔.๕๒๐ หมู่ ๓ ตำบลคูคต
อำเภอลำลูกกา จังหวัดปทุมธานี


ประกาศ
ณ วันที่ ๒๓ กันยายน พ.ศ. ๒๕๕๘
พลตำรวจตรี
มนตรี ยิ้มแย้ม
ผู้บังคับการตำรวจภูธรจังหวัดปทุมธานี
เจ้าพนักงานจราจรทางบกจังหวัดปทุมธานี





















ปริยานุช/ผู้จัดทำ
๕ ตุลาคม ๒๕๕๘

ปริญสินีย์/ผู้ตรวจ
๑๕ ตุลาคม ๒๕๕๘







[๑] ราชกิจจานุเบกษา
เล่ม ๑๓๒/ตอนพิเศษ ๒๓๖ ง/หน้า ๒๗/๒ ตุลาคม ๒๕๕๘